b'\n_START_ARTICLE_\nPekka Paikkari\n_START_PARAGRAPH_\nPekka Paikkari (s. 1960) on suomalainen kuvanveist\xc3\xa4j\xc3\xa4. H\xc3\xa4n on ty\xc3\xb6skennellyt Arabian keramiikkatehtaassa vuodesta 1983 l\xc3\xa4htien ja toiminut sek\xc3\xa4 suunnittelijana ett\xc3\xa4 kuvanveist\xc3\xa4j\xc3\xa4n\xc3\xa4._NEWLINE_Paikkarin suunnittelema Helsingin Arabianrannassa Loppukirin senioritalossa sijaitseva Cataracta on noin 350 neli\xc3\xb6metrinen keramiikasta ja ter\xc3\xa4ksest\xc3\xa4 valmistettu julkisivuveistos. Talon on suunnitellut Kirsti Siven Arkkitehtitoimisto Siven & Takalasta. Vuoden 2009 lopulla valmistui Sipoonlahden uuteen kouluun 4 \xc3\x97 4,5 metrin kokoinen taideteos Pienet purot, suuret joet. Rakennuksen arkkitehtuurista on vastannut Arkkitehtitoimisto Olli Pekka Jokela Oy._NEWLINE_Vuonna 1989 Paikkari sai kolmannen palkinnon Helsingin oikeustalon taidekilpailussa ja vuonna 1993 h\xc3\xa4nelle my\xc3\xb6nnettiin palkinto (Fondazione Cassa di Risparmio di Ravenna) Faenzan kansainv\xc3\xa4lisess\xc3\xa4 keramiikkabiennalessa Italiassa. Lis\xc3\xa4ksi h\xc3\xa4n sai vuonna 2007 kaksi palkintoa Espanjassa: Toisen palkinnon L\xe2\x80\x99Alcalat\xc3\xa9n L\xe2\x80\x99Alcorassa sek\xc3\xa4 p\xc3\xa4\xc3\xa4palkinnon (Ex-Aeguo), International Manises Ceramic Biennalessa._NEWLINE_Paikkari osallistui vuonna 2009 Englannissa British Ceramic Biennalen yhteydess\xc3\xa4 j\xc3\xa4rjestettyyn Marl Hole -projektiin. Paikkarin installaatio Clay Words muodostui 25 \xc3\x97 25 metrin kokoiselle savilaatalle kirjoitetusta 8\xc2\xa0800 kirjaimesta. Satunnaisessa j\xc3\xa4rjestyksess\xc3\xa4 kirjoitetut kirjaimet oli valittu englanninkielisest\xc3\xa4 keramiikkasanastosta. Installaatio oli kunnianosoitus paikalliselle teolliselle historialle. Taiteilijan mukaan keraamisen valmistuksen merkitys ja sis\xc3\xa4lt\xc3\xb6 muuttuu yhteiskunnallisen ja taloudellisen muutoksen mukana. Tapahtumasta on tehty dokumenttielokuva, jonka kuvaajana toimi Johnny Magee. Muut mukana olleet taiteilijat olivat Neil Brownsword (Englanti), Alexandra Engelfriet (Hollanti) ja Torbj\xc3\xb8rn Kvasb\xc3\xb8 (Norja)._NEWLINE_2011 valmistui Turun Puutorille Iglu-niminen taideteos osana Turku 2011 -kulttuurip\xc3\xa4\xc3\xa4kaupunkivuotta. Teoksen materiaalna on posliini, ja sen yhten\xc3\xa4inen, halkeilevaa j\xc3\xa4\xc3\xa4t\xc3\xa4 muistuttava pinta on 80 neli\xc3\xb6metri\xc3\xa4.'